b'\n_START_ARTICLE_\nRyhm\xc3\xa4 27\n_START_PARAGRAPH_\nRyhm\xc3\xa4 27 (esp. Generaci\xc3\xb3n del 27) oli vaikuttava espanjalaisten runoilijoiden seura, joka nousi maan kirjallisuuspiireist\xc3\xa4 vuosina 1923-1927. Ensimm\xc3\xa4inen varsinainen kokoontuminen j\xc3\xa4rjestettiin Sevillassa runoilija Luis de G\xc3\xb3ngoran kuolinp\xc3\xa4iv\xc3\xa4n 300-vuotismuiston kunniaksi. Kirjoittajat ja \xc3\xa4lymyst\xc3\xb6 ker\xc3\xa4\xc3\xa4ntyiv\xc3\xa4t Ateneo de Sevillaan, ja osallistujien joukossa olivat muun muassa Rafael Alberti ja Federico Garcia Lorca. Ryhm\xc3\xa4 27 vaikutti mullistavalla tavalla Espanjan sek\xc3\xa4 espanjankielisten maitten kulttuuriin ja kirjallisuuteen. Esimerkiksi chilel\xc3\xa4inen Pablo Neruda sai ryhm\xc3\xa4lt\xc3\xa4 paljon vaikutteita.\n_START_SECTION_\nTyylilaji\n_START_PARAGRAPH_\nRyhm\xc3\xa4 27:n j\xc3\xa4senten taiteellisessa tuotannossa vaikuttivat taiteellisista tyylisuunnista l\xc3\xa4hinn\xc3\xa4 avantgardismi, johon kuuluivat muun muassa ultraismi ja surrealismi. Muita keskeisi\xc3\xa4 piirteit\xc3\xa4 olivat perinnetietous, kuvakielen rikas k\xc3\xa4ytt\xc3\xb6, vapaa runomitta ja jopa naiivikin spontaanius sek\xc3\xa4 luonnonl\xc3\xa4heiset teemat. N\xc3\xa4ihin yhdisteltiin aimo ripaus vastakkainasettelua ja yhteiskunnallisuutta. Erilaisia marginaali-ilmi\xc3\xb6it\xc3\xa4 saatettiin kuvata runsaasti. Yht\xc3\xa4, selke\xc3\xa4\xc3\xa4 tyylisuuntaa ryhm\xc3\xa4lle ei kuitenkaan voida m\xc3\xa4\xc3\xa4ritell\xc3\xa4, sill\xc3\xa4 sen taiteilijat edustivat useita erilaisia aloja ja n\xc3\xa4kemyksi\xc3\xa4.'